একাদশ জাতীয় সংসদ নির্বাচন সামনে রেখে দলীয় প্রার্থী বাছাইয়ে আওয়ামী লীগের প্রস্তুতি প্রায় চূড়ান্ত। সম্ভাব্য প্রার্থীদের ব্যাপারে বিভিন্নভাবে জরিপ, তৃণমূলের মতামত ইতিমধ্যে দলীয় হাইকমান্ডের হাতে। আওয়ামী লীগের দলীয় প্রার্থী মনোনয়নের ক্ষেত্রে জেলা পরিষদ চেয়ারম্যান, উপজেলা ও পৌর চেয়ারম্যানদের নিরুৎসাহ করার বিষয়ে নীতিগত সিদ্ধান্ত হয়েছে। বিএনপির নেতৃত্বাধীন জোটের গতিবিধি দেখে ১৪ দল ও মহাজোটের শরিকদের সঙ্গে আসন বণ্টন করবে আওয়ামী লীগ। শরিকরা কী চাহিদা বা দাবি নিয়ে দর কষতে পারে তা-ও প্রাথমিকভাবে বিবেচনায় নিয়ে রেখেছে দলটি। নির্বাচনের তফসিল ঘোষণার পর দলীয় সংসদ সদস্য প্রার্থী বাছাইয়ে আনুষ্ঠানিকতা ও শরিকদের সঙ্গে সমঝোতা নিয়ে কাজ শুরু হবে। নভেম্বরের তৃতীয় সপ্তাহ নাগাদ এ প্রক্রিয়া শেষ হতে পারে বলে কালের কণ্ঠকে জানিয়েছে আওয়ামী লীগের উচ্চপর্যায়ের একাধিক সূত্র।